Imtella' Jannar 13, 2022 Rapport: Tony Dimech Ħarget is-sejħa għall-offerti għas-sistema shore to ship fil-Port Hieles f'Birzebbuġa. Fi żjara fuq il-post, il-Ministru Silvio Schembri qal li l-proġett se jibda f'Ġunju, jitlesta f'sentejn, u se jiswa €13-il miljun. Dan ifisser li sa sentejn u nofs oħra l-bastimenti tal-merkanzija li jidħlu fil-Port Ħieles ser jibdew jitfu l-magni malli jitrakkaw mal-moll biex jitgħabbew bil-merkanzija jew jinħattu l-kontejners. Il-proġett Shore to Ship se jipprovdi liż-żewġ terminals f'dan il-port bis-sistema tal-elettriku, kemm biex jonqos it-tniġġis u anke biex jonqsu l-ħsejjes. Il-Ministru għall-Ekonomija u l-Industrija, Silvio Schembri, qal li fl-aħħar tas-sena l-oħra ħarġet it-tender biex sa tliet xhur oħra jkun magħruf minn ser iwettaq dan il-proġett, filwaqt li x-xogħol ser jibda f'Ġunju u jitlesta sa sentejn wara. "Dan huwa proġett li mhux biss ser jippermetti li nibqgħu għaddejjin bl-attività ekonomika, iżda wkoll dan isir b'rispett ambjentali, b'mod partikolari b'rispett lejn ir-residenti ta' Birżebbuġa u tal-madwar, li permezz ta' dan il-proġett ser inkunu qed naraw li dawk il-vapuri li jsorġu mal-moll ikunu jistgħu jitfu l-magni u jqabbdu mas-sistema li ser inkunu qed ninstallaw." Is-Segretarju Parlamenti għall-Fondi Ewropej, Stefan Zrinzo Azzopardi, qal li saru l-istudji meħtieġa mill-awtoritajiet tal-Port Ħieles, filwaqt li l-fondi ser jinġiebu mill-Unjoni Ewropea. "Huwa stmat li ser ikun jiswa madwar €13-il miljun, ser ikun ko-finanzjat mill-Unjoni Ewropea permezz tal-Just Transition Fund. Filfatt fin-negozjati li għamilna mal-Unjoni Ewropea ksibna €33-il miljun għal dan il-fond, biex fost il-proġetti li programmajna u li mill-bidu tkellimna mal-Kummissjoni, kien dejjem ix-shore to ship tal-Freeport. Dan huwa proġett importanti ferm u għandu impatt pożittiv ħafna." Is-Sindku ta' Birżebbuġa, Scott Camilleri, qal li l-Kunsill Lokali ilu li ppropona dan il-proġett aktar minn 10 snin biex ir-residenti ta' Birżebbuġa jitnaqqsilhom l-inkonvenjent tal-ħsejjes, u anke anke jsofru anqas mill-emmissjonijiet ta' gassijiet fl-arja. Il-Kap Eżekuttiv tal-Korporazzjoni Maltija tal-Port Ħieles, David Magro, qal li s-sena l-oħra t-traffiku tal-kontejners żdied b'20%. Sostna li qed isir investiment kontinwu fl-1,600 ħaddiem u anke f'apparat modern bħal krejnijiet ġodda.